የቀዳማዊት እመቤት ጽህፈት ቤት በጅግጅጋ ከተማ ያስገነባቸውን የሁለተኛ ደረጃ ትምህርት ቤቶች አስመረቀ
በጋዜጣው ሪፖርተር አዲስ አበባ፦ የቀዳማዊት እመቤት ጽህፈት ቤት በሶማሌ ክልል ጅግጅጋ ከተማ ያስገነባቸውን ሁለት የሁለተኛ ደረጃ ትምህርት ቤቶች አስመረቀ፡፡ከጽህፈት ቤቱ ያገኘነው መረጃ እንደሚያመለክተው፣ በጽህፈት ቤቱ የተገነቡት የጅግጅጋ እሌይስ አንድ እና ጅግጅጋ እሌይስ ሁለት የሁለተኛ ደረጃ ትምህርት ቤቶች ትናንት ተመርቀዋል። ትምህርት ቤቶቹ እያንዳንዳቸው በ 13 ነጥብ 8 ሚሊዮን ብር የተገነቡ ሲሆን ስያሜያቸውም በሶማልኛ ቋንቋ ብርሃን ማለት ነው፡፡ትምህርት ቤቶቹ በውስጣቸው የአስተዳደር ህንጻ፣ የመማሪያ ክፍሎች፣ የቤተ መጽሀፍት፣ የስብሰባ አዳራሽ እና የመጸዳጃ ህንጻዎችን አካተዋል፡፡በሙሉ አቅማችው መቀበል ሲጀምሩም እያንዳንዳቸው በሁለት ፈረቃ 1 ሺህ 800 ተማሪዎችን የመቀበል አቅም አላቸው፡፡በወቅቱም በትምህርት ቤት እርቀትና እጥረት ምክንያት ልጆቻቸውን ወደ ትምህርት ገበታ ላላኩ የአካባቢው ነዋሪዎች እና ለአዋሳኝ ቀበሌ ነዋሪዎች ልጆቻቸውን ወደ ትምህርት ቤት በመላክ እድሉን እንዲጠቀሙ ጥሪ ቀርቧል፡፡ጽህፈት ቤቱ ትናንት ያስመረቃቸውን ጨምሮ ገንብቶ ያስመረቃቸው የሁለተኛ ደረጃ ትምህርት ቤቶች ቁጥር ዘጠኝ የደረሰ ሲሆን ፣ ቀሪዎቹን በቅርብ ቀን በሁሉም ክልሎች እንደሚያስመርቅ መረጃው አመልክቷል፡፡ትምህርት ተደራሽ ባልሆነባቸው ሌሎች አካባቢዎችም የትምህርት ቤት ግንባታው በአጭር ጊዜ ውስጥ እንደሚጀመርም አስታውቋል፡፡በምርቃት ሥነ-ሥርዓቱ ላይ ቀዳማዊት እመቤት ወይዘሮ ዝናሽ ታያቸው፣ የክልሉ ምክትል ርዕሰ መስተዳድር አቶ ሙስጠፌ መሃመድ፣ የጎሳ መሪዎች እና አመራሮች ተገኝተዋል፡፡